Нэхъыжьхэр ягъэлъапIэ
Зи ныбжь хэкIуэтахэм я дунейпсо махуэм ирихьэлIэу Шэджэм районым зэхыхьэ гуапэ щрагъэкIуэкIащ. ЩIыпIэм щыпсэу нэхъыжьхэм хьэщIапIэ яхуэкIуащ район унафэщIхэр.
Шэджэм районым и администрацэм и Iэтащхьэ Бакъ Руслан, куейм хыхьэ жылэхэм я унафэщIхэр, «Урысей зэкъуэт» политикэ партым и щIыпIэ къудамэм и лIыкIуэхэр зыхэт гупышхуэ нэхъыжьыфIхэм я унагъуэхэм яхуэкIуащ, я махуэшхуэмкIэ ехъуэхъуну, псалъэ дахэхэм дэ- щIыгъу тыгъэ гуапэхэри хуахьри. Апхуэдэ гулъытэм хуабжьу щыгуфIыкIащ бысымхэр икIи хьэщIэхэм гурэ псэкIэ къехъуэхъужащ узыншагъэ яIэну, цIыху псэукIэр егъэфIэкIуэным, гъащIэр нэхъ тынш щIыным хуэунэтIа я мурадыфIхэр къайхъулIэу иджыри илъэс куэдкIэ я IэнатIэхэр зэрахьэну.
Дэтхэнэ ди нэхъыжьыфIри ди щIыпIэм и цIыхухэр зэрыгушхуэщ икIи зэрыпагэщ. Шэч хэмылъу, абыхэм ящыщ дэтхэнэми и щIыбагъ дэлъщ гуащIэдэкI хьэлэлкIэ гъэнщIа гъащIэ купщIафIэ. Абыхэм ящыщ куэд ноби жыджэру хэтщ Шэджэм куейм щекIуэкI жылагъуэ гъащIэм. Апхуэдэщ, псалъэм папщIэ, Шэджэм къалэм щыпсэу, Хэку зауэшхуэм и ветеран, зи ныбжьыр мы гъэм илъэс 90 ирикъуа Ахкобеков Исхьэкъ. Ветеранхэм щIыпIэм щаIэ зэгухьэныгъэм и тхьэмадэм и къуэдзэм лэжьыгъэшхуэ зэфIегъэкI къытщIэхъуэ щIэблэр хэкупсэу гъэсэнымкIэ, нэхъыжьхэм яхуэфащэу къэгъэхъунымкIэ.
КIАРЭ Элинэ.
